התשובה הקצרה: כן, אך לא רק. השמנה היא, ככל הנראה, הבעיה הרפואית הנחקרת ביותר בעולם בשנים האחרונות, אלא שלמרות התקדמויות מרשימות ופיתוחים תרופתיים וטכנולוגיים שנעשו בתחום, אנו רחוקים עדיין מהבסת "מגיפה" זו. הגישה המקובלת כיום על מרבית החוקרים והרופאים העוסקים בתחום היא שהשמנה היא תוצאה משולבת של תורשה וסביבה. פירוש הדבר הוא כי למטען הגנטי שלנו יש השפעה מסוימת, אך ללא ספק גם למה שאנו אוכלים, שותים ונושמים, ולאופן בו אנו ישנים ופעילים – יש השפעה מכרעת. למעשה, על-פי ארגון הבריאות העולמי (WHO), שיעור ההשמנה העולמי שילש את עצמו (!) בין שנת 1975 לשנת 2016. "מהפך" מסדר גודל כזה אינו יכול להיות מוסבר על-ידי שינויים גנטיים באוכלוסייה, משום ששינויים גנטיים דורשים פרקי זמן ארוכים לאין שיעור, ומכאן שהעלייה המטאורית בשיעור ההשמנה היא בעיקר תוצאה סביבתית. יתר על כן, נכון להיום, חרף ההתקדמות המדעית, אין לנו עדיין אמצעי טכנולוגי המסוגל לשנות את המטען הגנטי של עצמנו, ומה שאנו כן יכולים לעשות הוא להתערב בתזונה, בפעילות הגופנית, בשינה, באוויר שאנו נושמים, וגם להיעזר בתרופות המסייעות להפחית משקל ובמקרים ספציפיים גם בניתוחים בריאטריים ("קיצור קיבה").